22.10.2015

**Știre**

**Curs în domeniul incluziunii sociale pentru funcționarii publici din județele Călărași și Dolj**

În perioada 22-24 octombrie 2015 se desfășoară la Poiana Brașov, în județul Brașov, sesiunea de formare din cadrul proiectului Guvernare Incluzivă, implementat de Asociaţia „Asistenţă şi Programe pentru Dezvoltare Durabilă - Agenda 21” în parteneriat cu Agenţia Naţională a Funcţionarilor Publici, cu organizații neguvernamentale și instituții/ autorități publice locale.

Cursul se adresează factorilor de decizie din cadrul instituţiilor şi autorităţilor publice din județele Călărași și Dolj, membrilor comisiilor locale de incluziune socială şi ai grupurilor mixte de lucru pentru persoane de etnie romă, specialiştilor din cadrul instituţiilor publice deconcentrate care lucrează direct cu grupurile defavorizate (asistenţi sociali, mediatori şcolari sau sanitari, poliţişti etc.), dar şi reprezentanţilor ONG-urilor. Obiectivul cursului este de a dezvolta abilităţile persoanelor implicate în procesul de diminuare a riscului de excludere socială, în scopul eficientizării serviciilor adresate grupurilor vulnerabile, al consolidării cooperării între actorii publici şi privaţi, încurajării schimbului de bune practici şi de experienţă între participanţi. De asemenea, acest curs va oferi oportunitatea creării unor reţele de experţi la nivel local. În acest sens, va fi abordat cadrul legislativ specific incluziunii sociale şi vor fi dezvoltate abilităţi de planificare strategică şi de comunicare. În cadrul cursului, participanții vor fi implicați în elaborarea proiectelor de planuri de acţiune locală privind incluziunea socială, dar şi în identificarea activităților specifice campaniei publice non – discriminare, care va fi derulată la nivel local.

Proiectul ”Guvernare Incluzivă” este implementat cu sprijinul financiar al Programului RO10 - CORAI, program finanţat prin Granturile SEE 2009-2014 şi administrat de Fondul Român de Dezvoltare Socială.Valoarea totală a proiectului este de 720,180.02 RON, din care co-finanțarea Granturilor SEE este în valoare de 550,937.70 RON, iar co-finanțarea publică este de 97,224.30 RON.

Informații suplimentare despre proiect pot fi obținute de pe site-urile [www.anfp.gov.ro](http://www.anfp.gov.ro) și [www.agenda21.org.ro](http://www.agenda21.org.ro).

.